NJIVICE - Udruga "Eko Kvarner" ustvrdila je danas kako je pismo koje je ministrica zaštite okoliša i prirode Mirela Holy poslala predsjedniku Uprave HŽ Holdinga iskorišteno za prikrivanje pravih razloga njezine smjene do koje je došlo, kako ocjenjuju, zato što je ministrica smetala interesnim skupinama.

Udruga u priopćenju navodi kako je, iako je Holy pismom sama dala povod za ostavku, pravi razlog za smjenu taj što je smetala mnogima, a izdvajaju "tri motivacije".

"Prvo, Holy je za vrijeme svojeg kratkog mandata pokušala demontirati mnoge interesne, pa i zločinačke skupine koje već godinama iz fondova koje građani pune za zaštitu okoliša otuđuju stotine milijuna kuna, a počesto proizvode i veoma povećana zagađenja s posljedičnim porastom broja od toga oboljelih građana. Drugo, trenutna administracija u Ministarstvu zaštite okoliša i prirode priprema niz proaktivnih zakona i podzakonskih akata provedbom kojih bi zasigurno mogli biti oštećeni interesni lobiji, godinama navikli na enormne zarade i ekstraprofite na uštrb okoliša te zdravlja i života građana. Treće, Mirela Holy je više puta izražavala argumentiranu i opravdanu sumnju ne samo u ekološku, već i prije svega gospodarsku isplativost nekoliko pompozno najavljivanih projekata", navodi u priopćenju Eko Kvarner.

Udruga ističe da nikada nisu i neće podržavati bilo kakvo političko lobiranje koje narušava jednakopravnost svih građana Hrvatske te sporni e-mail, koji je Holy uputila predsjedniku uprave HŽ-a, smatraju neprihvaljivom greškom, ali, kako navode, mogu razumjeti njezino objašnjenje za slanje pisma.

U priopćenju koje je potpisao glasnogovornik Nenad Prpić iz Eko Kvarnera zaključuju kako bi željeli da ostavka ministrice Holy postane važan presedan i novi standard ponašanja za sve političare, umjesto da budemo svjedoci nejednake primjene kriterija odgovornosti. "Jer, ako je dužnosničko i stranačko zalaganje za nečije radno mjesto rezultiralo ostavkom, što bi tek trebao napraviti ministar protiv kojeg se vodi kazneni postupak zbog smrti dvoje ljudi?", pitaju se iz Eko Kvarnera.

Podsjećaju da je na današnjoj konferenciji za novinare premijer Milanović najavio da se politika Vlade u vezi zaštite okoliša neće mijenjati, neovisno o tome tko će biti sljedeći ministar. "Sljedeći dani pokazati će da li je ta najava točna ili će se ostvariti naši strahovi da odlaskom Mirele Holy dolazi mračno doba za zaštitu ne samo okoliša već i zdravlja i života građana u zemlji koju čak i u nacionalnoj himni zovemo Lijepa naša", stoji u priopćenju.

Udruga ističe i da se na društvenoj mreži Facebook u grupu za podršku ministrici Holy u nepunih 15 sati učlanilo preko 500 građana i organizacija.

HTV je 6. lipnja objavio e-mail u kojem Holy moli predsjednika uprave HŽ-a da razmotri mogućnost da zadrži u radnom odnosu svoju tajnicu, suprugu njihovog stranačkog kolege, a koja je, kako stoji u e-mailu, stekla dojam da se njezino zapošljavanje u HŽ-u veže uz politiku.

Holy je iste večeri HTV-u izjavila da u njezinom e-mailu, poslanom u ožujku sa stranačke adrese, nema ničeg spornog jer nije intervenirala da se bilo koga zaposli već je "apelirala da se politički ne šikanira" gospođu koja je dobila posao temeljem natječaja u vrijeme HDZ-ove vlasti.

Holy je na današnjoj konferenciji za novinare kazala kako je činjenica da se svojim djelovanjem "vjerojatno zamjerila većem broju interesnih skupina".